CELEX: C2004/179/20
Language: da
Date: 2004-07-10 00:00:00
Title: Sag T-145/04: Sag anlagt den 16. april 2004 af Elisabetta Righini mod Kommissionen for De Europæiske Fællesskaber

10.7.2004   
            
            
               DA
            
            
               Den Europæiske Unions Tidende
            
            
               C 179/10
            
         Sag anlagt den 16. april 2004 af Elisabetta Righini mod Kommissionen for De Europæiske Fællesskaber
   (Sag T-145/04)
   (2004/C 179/20)
   Processprog: fransk
   Ved De Europæiske Fællesskabers Ret i Første Instans er der den 16. april 2004 anlagt sag mod Kommissionen for De Europæiske Fællesskaber af Elisabetta Righini, Bruxelles, ved avocat Eric Boigelot.
   Sagsøgeren har nedlagt følgende påstande:
   
               —
            
            
               Annullation af Kommissionens afgørelser, der blev meddelt sagsøgeren den 27. maj 2003 og den 30. juni 2003, om ved sagsøgerens tiltrædelse af tjenesten at indplacere hende i lønklasse A7, løntrin 3, hvad enten det var i egenskab af midlertidigt ansat eller af prøveansat tjenestemand.
            
         
               —
            
            
               Kommissionen tilpligtes at betale sagens omkostninger i overensstemmelse med artikel 87, stk. 2, i Rettens procesreglement.
            
         Søgsmålsgrunde og væsentligste argumenter:
   Sagsøgeren anfægter sin indplacering i lønklasse A7, løntrin 3, ved hendes udnævnelse til tjenestemand på prøve den 21. maj 2003.
   Sagsøgeren har til støtte for sine påstande gjort gældende:
   
               —
            
            
               at vedtægtens artikel 31, stk. 2, er tilsidesat;
            
         
               —
            
            
               at Kommissionens beslutning af 1. september 1983, som ændret den 7. februar 1996, om retningslinjerne for udnævnelse i lønklasse og indplacering på løntrin ved ansættelse af midlertidigt ansatte og tjenestemænd, er tilsidesat;
            
         
               —
            
            
               at der er sket tilsidesættelse af en række almindelige retsprincipper, såsom ligebehandlingsprincippet, princippet om beskyttelse af den berettigede forventning og omsorgsprincippet, og af de principper, som pålægger ansættelsesmyndigheden kun at træffe afgørelse på basis af relevante grunde, som ikke tager udgangspunkt i anlæggelsen af et åbenbart urigtigt skøn.
            
         Sagsøgeren har fremhævet, at såvel hendes særlige kvalifikationer som den pågældende stillingsprofil, som krævede ansættelse af en særlig velkvalificeret tjenestemand, berettigede til, at hun blev indplaceret i lønklase A6.